TV 2 sender torsdag aften en dokumentar, der følger flere flygtninge i praktikforløb. Det viser sig, at det er utrolig nemt for personerne at droppe forløbene og få udbetalt penge alligevel

Allerede første dag den syriske flygtning Saleem mødte på arbejde i sit nye praktikforløb, gik han hjem før tid. Han havde ikke lyst til at tage sin kasket af, selvom arbejdsgiveren i Bilka bad ham om det flere gange.

Episoden var ikke enestående.

Tidligere blev Saleem blandt andet opsagt efter kun 19 dage i praktik hos Rema 1000, fordi han ikke mødte til tiden, havde dårlig indstilling og helt udeblev. Alligevel har han ikke oplevet at miste sin ydelse, når han er stoppet i praktik.

Det fortæller han torsdag aften i dokumentaren 'Er det sådan man bliver dansk?', der bliver sendt på TV 2. Det er ligeledes TV 2, der skriver historien om Saleem som optagt til aftenens udsendelse.

Her ses Saleem, der ikke vil tage sin kasket af. Klip: TV 2

Trukket efter en måned

Saleem fortæller til TV 2, at ydelsen normalt bliver ved at blive udbetalt til ham, selvom han ikke har overholdt de aftaler, det indebærer at være i et praktikforløb.

Dog trådte sanktionen af ydelsen i kraft, en måned efter han var gået for tidligt hjem i fem dage i Bilka. At der gik så lang tid, før sanktionen kom møder kritik fra Lars Larsen, der arbejder for LG Insight og har specialiseret sig i integrationsindsatsen.

- Det er uacceptabelt, og så skal man selvfølgelig meget hurtigt gribe ind, siger han.

Her kritiseres praktikordningen. Klip: TV 2

Tal fra netop LG Insight viser ifølge TV 2, at kun hver tiende jobparate flygtning, der har været i praktik, faktisk får et job.

Dokumentaren bliver sendt i aften klokken 20 på TV 2. Saleem optræder i dokumentaren sammen med andre flygtninge i praktik. Blandt andre en kvinde, som vil gøre alt for at få et job efter sit praktikforløb.

Se også: Succes: 7 nyansatte sagsbehandlere fik 12 personer i arbejde på et år